Byggðarráð Borgarbyggðar hefur ákveðið að hækka ekki gjaldskrá þjónustugjalda næsta árs varðandi félagsþjónustu , fræðslumál og íþrótta - og æskulýðsmál . „ Þetta eru helstu gjöldin sem snúa beint að fjölskyldunum . Þarna inni eru leikskólagjöldin , mötuneytisgjöld til að mynda í skólunum , gjöld í íþróttamiðstöðvarnar og áfram má telja . Þarna eru líka gjöldin vegna heimaþjónustunnar . Upphaflega var áætlunin að þessi gjöld hækkuðu um 4% og þá í takt við verðlagsþróun . Nú verða þessi gjöld óbreytt á næsta ári . Með því að falla frá þessu þá verður sveitarfélagið af um átta milljónum króna , “ segir Páll Brynjarsson sveitarstjóri Borgarbyggðar . „ Fjárhagsleg staða sveitarfélagsins hefur verið þokkaleg eftir 2010 en árin tvö þar á undan voru erfið . Við höfum verið með reksturinn réttum megin við strikið og það hefur tekist að lækka skuldir . “